Vrou gee haar oor ná lyk van baba gevind isFoto: SAPD/Facebook ŉ 22-jarige vrou het haarself aan die Port Elizabeth-polisie oorgegee nadat die lykie van ŉ pasgebore baba in ŉ asblik gevind is. Die lyk is Sondagoggend in ŉ asblik op die hoek van Beachweg en 2de Laan in Somerstrand gevind. Die baba was naak en die naelstring was nog aan die baba vas. Volgens kol. Priscilla Naidu, woordvoerder van die polisie, het die vrou haarself reeds Sondag oorgegee nadat die polisie ŉ beroep op die publiek gedoen het om hulle te help om die ma van die baba op te spoor. Naidu het gesê daar is DNS-monsters van die vrou geneem om te bevestig of sy die ma van die baba is. Indien die DNS-toetse bevestig dat sy wel die ma is, sal sy aangekla word. Die polisie ondersoek tans ŉ saak van verberging van geboorte.